በሳውዲ በህገ ወጥ መንገድ ይኖሩ የነበሩ ኢትዮጵያውያን ወደ ሀገራቸው መመለስ ጀመሩ
 በሳውዲ አረቢያ ሰሞኑን በተደረገው ውሳኔ በህገ ወጥ መንገድ ይኖሩ የነበሩ ኢትዮጵያውያን ወደ ሀገራቸው መመለስ ጀመሩ፡፡ኢትዮጵያውያን በህገ ወጥም ሆነ በህጋዊ መንገድ ወደ መካከለኛው ምስራቅ ለስራ ከሚያመሩባቸው ሀገራት መካከል አንዷ የሆነችው  ሳውዲ አረቢያ በርካታ ኢትዮጵያን በተለያዩ የስራ መስኮች በመሰማራት ቤተሰባቸውንና ራሳቸውን ያስተዳድራሉ፡፡በቅርቡ የሳውዲ መንግስት በህገ ወጥ መንገድ ወደ ሀገሪቱ የገቡና፣ ያለ ህጋዊ ፈቃድ የሚንቀሳቀሱ የውጭ ዜጎች ሀገር ለቀው እንዲወጡ የ4 ወራት ጊዜ ገደብ  ውሳኔ ማስተላለፉ ይታወሳል፡፡ይህን ተከትሎም በኢትዮጵያዊያን ላይ አሳዛኝ የሚባል ጉዳት ደርሷል፡፡የኢትዮጵያ መንግስትም ይህን ችግር ለመፍታት ባደረገው ጥረት ወደ ሀገራቸው ለመመለስ ፍላጎት ያሳዩ የመጀመሪያዎቹ ኢትዮጵያዊያን በሰላማዊ መንገድ መመለስ ጀምረዋል፡፡ከተመላሾቹ መካከል አንዳንዶቹ ለኢሬቴድ በሰጡት አስተያየት  የስደት ኑሮ አስከፊ መሆኑንና በይበልጥ ደግሞ በህገወጥ መንገድ በሚሄዱት ላይ ጉዳቱ የባሰ መሆኑን ተናግረዋል፡፡የኢትዮጵያ መንግስትም ዜጎችን በሰላማዊ መንገድ ለማስመለስ የሚያደርገው ጥረት የሚበረታታ ነው ብለዋል ተመላሾቹ፡፡የውጭ ጉዳይ ሚኒስቴር ቃል አቀባይ አምባሳደር ዲና ሙፍቲ በበኩላቸው የኢትዮጵያ መንግስት በሳውዲ አረቢያ ለስራ በሄዱ ኢዮጵያውያን  ላይ እየደረሰ ያለውን እንግልት እንዲቆም ለማድረግ እየሰራ ነው ብለዋል፡፡ዜጎችም በሰላም ወደ ሀገራቸው እንዲመለሱ በኢትዮጵያ መንግስት የሚደረገው ተጠናክሮ ይቀጥላልም ብለዋል፡፡ተመላሾቹ ስደትን ከመመረጥ ይልቅ በሀገር ሰርቶ መለወጥ  ይቻላል የሚለውን ሁላችንም መመሪያችን ልናደርገው ይገባል ይላሉ፡፡እንደ ኢሬቴድ ዘገባ አለም አቀፉ የስደተኞች ድርጅት /IOM/ ተመላሾቹ ከቤተሰቦቻቸው ጋር እንዲገናኙ የተለያዩ ድጋፎች እንደሚያደርግላቸው ተገልጿል፡፡